Vaade Gaziantepile.
**Gaziantep** (osmanitürgi keeles عينتاب (*Ayntab*), araabia keeles عنتاب või عينتاب, kurdi keeles Dîlok) on linn Kagu-Türgis, Gaziantepi provintsi pealinn, on üks maailma vanemaid püsivalt asustatud linnu. See asub 185 km Adanast idas ja 122 km Aleppost põhjas. Arvatakse, et linn asub iidse linna Antiochia ad Taurumi aladel ning teise iidse linna Zeugma lähedal. Linna haldusalasse jääb kaks eeslinna, Şahinbey ja Şehitkamil.

  

Linn asub ühes maailma kõige aktiivsemas maavärinate piirkonnas. Viimase 120 aasta jooksul on linn olnud nelja maavärina, mis on olnud tugevusega 6,8 magnituudi või enam, otseses mõjualas. Neist üks toimus 6. veebruaril 2023, tuues kaasa suuri purustusi ja hukkunuid. Viimati nimetatud maavärinas hukkus kokku enam kui 57 000 inimest, kellest umbes 7% (umbes 3900 inimest) hukkus Gaziantepis. Gaziantepis sai maavärinas vigastada enam kui 13 000 inimest.

Rahvastik
---------

Gazintep on rahvaarvult Türgi suuruselt kuues linn. Perioodil 2011–2022 on linna elanike arv suurenenud 2,2% võrra.

Gaziantep on noore elanikkonnaga linn, vaid 5,8% linna elanikest on 65 aastased või vanemad.

Ajalugu
-------

Algselt oli linna nimeks Aïntap (Ottomani türgi keeles عين تاب), kuid mõne sajandiga sai sellest Antep. Nime päritolu on teadmata. Eri teooriate järgi võis see olla hetiidi keeles Khantap ("kuninga maa"), pärsia keeles Aïntap ("allikarohke") vms. 1921. aastal nimetati linn ametlikult ümber Gaziantepiks, mis tähendab "Võidukas Antep".

Gaziantepi ajalugu algab hetiitide ajast, mil see oli tähtis põllumajanduspiirkond. Tõenäoliselt asus seal hellenismiaegne linn Antiochia ad Taurum. Linnast on leitud arvukalt Rooma ja Commagene aegseid muistisi. Linnasüdames seisva Ravanda kindluse taastas Bütsants 6. sajandil. Keskajal kuulus see ala Kalifaadile, Anatoolia ja Süüria seldžukkidele, ristisõdijate rajatud Edessa krahvkonda, Armeenia Kiliikia riiki, mongoli khaanidele ja mamelukkidele. 1516. aastal vallutasid Gaziantepi Ottomanid. Linna ümbernimetamine 1921. aastal meenutab elanike vastupanu Prantsuse vägedele Esimeses maailmasõjas.

Majandus
--------

Gaziantep on Türgi pistaatsiapähklite kasvatamise keskus ning oma ulatuslike oliivisalude ja viinamarjaistandustega, üks Türgi tööstuskeskuseid. Gaziantep on tuntud ka oma tekstiilitööstuse poolest.

Transport
---------

Gazianteppi linna viib hea maanteevõrk. Lisaks on võimalik Gazianteppi tulla bussi, lennuki või rongiga. Gaziantepi lennujaam asub linnast 20 kilomeetri kaugusel kagus.

Gaziantepi linnas on ühistranspordivahenditest kasutusel bussid ja trammid.

Vaatamisväärsused
-----------------

* Gaziantepi kindlus - asub linna keskel. Kindluse täpne ehitusaeg ei ole teada, kuid teada on, et selle ehitus toimus 2. või 3. sajandil. 2023. aasta Türgi-Süüria maavärinas sai kindlus tugevasti kahjustada.
* Zeugma mosaiigi muuseum - siin paikneb maailma üks suurimaid Rooma mosaiigi kollektsioone.
* Gaziantepi loomaaed - loomaaed avati 2001. aastal ja see paikneb 1 ruutkilomeetri suurusel alal.
* Sahinbey park - pikniku- ja matkaala.

Sõpruslinnad
------------

* Duisburg, Saksamaa
* Firenze, Itaalia
* Aleppo, Süüria
* Dubai, AÜE
* Kermanshah, Iraan
* Nijmegen, Madalmaad
* Karlstad, Rootsi
* Cetinje, Montenegro
* Kuwait City, Kuveit
* Irbid, Jordaania

Gaziantep on Tartu partnerlinn.

Vaata ka
--------

* Gaziantepi Ülikool

Viited
------

1. ↑  "Biggest Earthquakes Near Gaziantep, Turkey". Vaadatud 6.02.2023.
2. ↑  "Türgi ja Süüria maavärinas hukkunute arv ületas 24 000". *err.ee*. 11. veebruar 2023.
3. ↑  "Bakan Koca: Depremde Gaziantep'te 3 bin 897 kişi hayatını kaybetti". 26.02.2023.
4. ↑  "TURKEY: Provinces and Major Cities". Vaadatud 6.02.2022.
5. ↑  "GAZIANTEP". Andmed on 2022. a kohta. Vaadatud 30.06.2023.
6. ↑  Gaziantep Valilik. Gaziantep.gov.tr. Vaadatud 3.10.2012.
7. ↑  "GAZIANTEP". Vaadatud 6.02.2023.
8. ↑  "How a small Turkish city successfully absorbed half a million migrants". *The Guardian*. Vaadatud 6.02.2023.
9. ↑  "Gaziantep Oguzeli Airport". Vaadatud 30.06.2023.
10. ↑  "Getting around Gaziantep by public transport". Originaali arhiivikoopia seisuga 30.06.2023. Vaadatud 30.06.2023.
11. ↑  "What to visit in Gaziantep". Vaadatud 28.06.2023.

Välislingid
-----------

 Gaziantep – pildid, videod ja helifailid Wikimedia Commonsis
* Gaziantepi uudised (inglise keeles)